فہیم مظہر

فہیم مظہر( جنوری 1962ء) لاہور سے تعلق رکھنے والے ایک کلاسیکی گلوکار ہیں۔ پی ٹی وی پر اپنے پروگرام فردوس گوش کی وجہ سے مشہور ہیں۔

ابتدائی زندگی 
فہیم مظہر لاہور کے مشہور علاقے گوالمنڈی میں پیدا ہوئے۔ ان کے والد میاں مظہر علی ایک کاروباری شخصیت تھے۔ مشہور شاعر حکیم فیروز الدین طغرائی ان کے نانا تھے۔انہوں نے کلاسیکی موسیقی میں پہلی بار اپنے فن کا مظاہرہ دس سال  کی عمر میں کیا۔ انہوں نے موسیقی کی تربیت  جی اے فاروق سے لینا شروع کی۔ بعد ازاں ان کی ملاقات پرویز پارس سے ہوئی تو فہیم مظہر ان سے وابستہ ہوگئے۔ فہیم مظہر نے چھوٹے غلام علی خان کی شاگردی بھی اختیار کی۔ اس کے علاوہ وہ غیر رسمی طور پر انہوں نے ماسٹر عبداللہ، سلامت علی خان، غلام حسن شگن اور غلام حیدر خاں  سے بھی کسب فیض کیا۔  گورنمنٹ کالج لاہورکے زمانہ طالبعلمی میں نذیراحمد میوزک سوسائٹی کے سیکرٹری بھی منتخب ہوئے اور دو سال تک اس حیثیت میں کام کیا۔ انہوں نے گورنمنٹ کالج لاہور سے کیمسٹری میں گریجوایشن کرنے کے بعد پنجاب یونیورسٹی لاہور سے پولیٹکل سائنس میں ماسٹرز بھی کیا۔

کیرئیر 
تعلیم سے فراغت کے بعد فہیم مظہر، باقاعدہ طور پر موسیقی سے وابستہ ہوگئے۔ انہوں نے ریڈیو پاکستان پر 'آہنگ خسروی' نامی پروگرام میں متعدد بار کلاسیکی موسیقی کے فن کا مظاہرہ کیا۔ اسی زمانے میں انہوں نے پی ٹی وی کے پروگرامز؛ راگ رنگ، سرگم اور میری پسند  میں بھی گایا۔ 1985ء تا 1995ء تک وہ ریڈیو پاکستان اور پی ٹی وی کے ساتھ بطور اے کلاس کلاسیکل گلوکار ، وابستہ رہے۔ 1995ء میں فہیم مظہر نے فرحت عباس شاہ  کی غزلوں پر مشتمل ایک البم " شام کے بعد"  جاری کیا جو بہت مقبول ہوا۔

ہجرت 
نوے کی دہائی کےوسط میں فہیم مظہر برطانیہ منتقل ہوگئے۔ وہاں انہیں عالمی سطح کے موسیقاروں کے ساتھ کام کرنے کا موقع ملا جن میں فلپ شیپرڈ  ، برجو مہاراج، ذاکر خان اور نتن سواہنی وغیرہ شامل ہیں۔ برطانیہ میں قیام کے دوران وہ کچھ عرصہ برمنگھم میں موسیقی کے پروفیسر کے طور پر بھی کام کرتے رہے۔ اس دوران انہوں نے 45 سے زائد ممالک کا سفر کیااور مختلف ممالک کے موسیقاروں کے ساتھ کام کیا۔2008ء کے اولمپکس میں فہیم مظہر کو بھی  پرفارم کرنے کا موقع ملا۔

وطن واپسی 
پاکستان واپس لوٹنے کے بعد انہوں نے بیکن ہاوس نیشنل یونیورسٹی میں بطور پروفیسر موسیقی پڑھانا شروع کی۔ اس دوران وہ پی ٹی وی پر پروگرام فردوس گوش بھی کرتے  رہے۔ گزشتہ چند سال سے فہیم مظہر فورمن کرسچن  کالج یونیورسٹی میں جز وقتی طور پر موسیقی پڑھا رہے ہیں۔

حوالہ جات